**RIADIACI ORGÁN PRE OPERAČNÝ PROGRAM EFEKTÍVNA VEREJNÁ SPRÁVA**

MINISTERSTVO VNÚTRA SLOVENSKEJ REPUBLIKY

Pribinova 2, 812 72 Bratislava

ŽIADATEĽ NÁRODNÉHO PROJEKTU – VYHLASOVATEĽ VEREJNEJ VÝZVY:

**AKADÉMIA POLICAJNÉHO ZBORU V BRATISLAVE**

**Sklabinská 8414/1, 835 17 Bratislava – Rača**

Názov národného projektu:

**Systematická podpora v boji proti prejavom extrémizmu a šíreniu propagandy v Slovenskej republike**

**Názov výskumnej úlohy**

Realizácia výskumu analyzujúceho súčasný stav v riešenej oblasti problematiky extrémizmu, terorizmu a propagandy v podmienkach SR a tvorba jednotnej metodiky pre posudzovanie (prediktívne určovanie), vyšetrovanie, dokazovanie a elimináciu prejavov extrémizmu a terorizmu vrátane vývoja a spracovania  pracovných (elektronických) nástrojov pre podporu činnosti znaleckých a výskumných kapacít ako aj represívnych zložiek.

**Začiatok riešenia úlohy:**

06/2018

**Ukončenie riešenia úlohy:**

06/2022

**Anotácia**

Predmet výskumu „Systematickej podpory v boji proti prejavom extrémizmu, terorizmu a šíreniu propagandy v Slovenskej republike“ spočíva v systematickom realizovaní súboru vopred definovaných aktivít prostredníctvom jednotne a metodicky pripravených činností všetkých partnersky zapojených subjektov štátneho a verejného sektora za účelom úspešného dosiahnutia stanovených cieľov a výsledkov v naplánovanom striktne vymedzenom časovom rámci s dôrazom na zabezpečenie dlhodobej udržateľnosti a budúceho aktívneho rozvoja riešených výskumných úloh.

Tvorba a posilňovanie kapacít v oblasti realizácie politík na úseku vnútornej bezpečnosti štátu s akcentom na prevenciu a potláčanie prejavov extrémizmu, terorizmu a šírenia propagandy, vrátane cieleného odborného vzdelávania kapacít v riešených odborných oblastiach. Riešenie analytických, výskumných a metodických úloh vrátane budovania a rozvíjania spolupráce medzi všetkými partnermi.

**Cieľovou skupinou projektu sú:**

* **Žiaci a pedagogický zamestnanci základných škôl;**
* **Žiaci a pedagogický zamestnanci stredných** **škôl;**
* **Žiaci a pedagogický zamestnanci vysokých škôl;**
* **Príslušníci PZ;**
* **Príslušníci NAKA;**
* **Laická verejnosť;**
* **Neziskové organizácie.**

**Obsah**

[1. Riešiteľský tím 4](#_Toc512520021)

[2. Partneri projektu: 4](#_Toc512520022)

[3. Aktuálnosť a vedeckosť cieľov, vedecká úroveň a kvalita výskumu 5](#_Toc512520023)

[4. Ciele a úlohy vedeckovýskumnej úlohy 9](#_Toc512520024)

[5. Metódy a metodika postupu 12](#_Toc512520025)

[6. Spôsob realizácie aktivít projektu 13](#_Toc512520026)

[7. Výstupy a predpokladaný prínos vedeckovýskumnej úlohy 15](#_Toc512520027)

# 

# **Riešiteľský tím**

* Vybraní zamestnanci Akadémie Policajného zboru v Bratislave.

# **Partneri projektu:**

* Akadémia Policajného zboru v Bratislave;
* Ministerstvo vnútra Slovenskej republiky - Prezídium Policajného zboru, Národná jednotka boja proti terorizmu a extrémizmu;
* Verejná vysoká škola.

**Všeobecné rozdelenie výskumných úloh bude nasledovné:**

* + kreovanie personálneho zabezpečenia plnenia projektových úloh vybudovaním tímu expertov spomedzi členov príslušnej organizácie;
  + budovanie spoločnej komunikácie, výmeny informácií a zabezpečenie potrebnej súčinnosti pri plnení výskumných úloh na základe zmluvnej dokumentácie medzi hlavným partnerom projektu, t.j Akadémie Policajného zboru a partnermi projektu;
  + zostavenie Dozornej rady projektu ako orgánu vysokých zástupcov partnerských inštitúcií, ktorej pôsobnosť bude upravená v príslušných dokumentoch;
  + spoločné aktivity tímov expertov pozostávajúce z organizovania vedeckých konferencií, brífingov a vypracovávania spoločných dokumentov v súlade s cieľmi projektu.

**Jednotliví partneri:**

* Akadémia Policajného zboru v Bratislave:
* realizácia teoretických, vedeckých a výskumných úloh a tvorba metodických postupov prevencie, odhaľovania, vyšetrovania a postihovania terorizmu, extrémizmu a propagandy,
* tvorba návrhov legislatívnych a systémových opatrení na účely zavedenia výsledkov a obsahu teoretických výstupov projektu do praxe,
* tvorba osnov vzdelávacích programov a realizácia vzdelávacích programov pre zvýšenie odbornosti príslušníkov PZ na všetkých relevantných úrovniach,
* zabezpečovanie znaleckých a expertíznych činností**.**
* Ministerstvo vnútra Slovenskej republiky, Prezídium Policajného zboru:
* súčinnosť s APZ v poskytovaní praktických podkladov a všetkých potrebných informácií pre výskum prameniacich najmä z obsahu operatívnych činností, analytických činností a údajov nenahraditeľných a nezastupiteľných pre proces vytvorenia relevantných metodických postupov prevencie, odhaľovania, vyšetrovania a postihovania terorizmu, extrémizmu a propagandy,
* Verejná vysoká škola
* realizácie verejnej časti výskumu problematiky terorizmu, extrémizmu a šírenia propagandy na území Slovenskej republiky z pohľadu historického, sociálneho a ekonomického;
* vymedzenia cieľových skupín, na ktoré budú zamerané pripravované vzdelávacie programy, vrátane programov kontinuálneho resp. celoživotného vzdelávania;
* tvorby osnov verejných vzdelávacích programov v súlade s cieľmi projektu;
* vytvorenie vhodného systému na efektívne zaradenie vzdelávacích programov a programov kontinuálneho resp. celoživotného vzdelávania do praxe;
* realizácie všetkých projektových úloh v súlade s požiadavkou zabezpečenia dlhodobej budúcej udržateľnosti projektových aktivít.

Detailné špecifikovanie podmienok spolupráce medzi partnermi bude upravené v príslušných zmluvách o spolupráci, ktoré budú upravovať vzájomné práva a povinnosti partnerov.

# **Aktuálnosť a vedeckosť cieľov, vedecká úroveň a kvalita výskumu**

Prekladaný projekt má v dlhodobom horizonte, tzn. aj po skončení financovania, pomôcť výrazne zlepšiť vnútornú bezpečnosť Slovenskej republiky v oblasti extrémizmu, terorizmu a šíreniu propagandy a to nielen vyšpecifikovaním indikátorov, ale najmä navrhnutím modelu aplikovaného v praxi s primárnym cieľom eliminovať predmetné nežiaduce aktivity pričom konkrétne výstupy projektu budú predstavovať pozitívny prínos pre európsku i národnú bezpečnosť v oblasti extrémizmu, terorizmu a šírenia propagandy.

Z evidovaných dostupných údajov predmetnej oblasti vyplýva, že smerovanie jednotlivých jej foriem sa v kontexte spoločenského vývoja mení a jej miera s modernizáciou spoločnosti rastie. Nakoľko však ide o oblasť, ktorá je typická vysokou latenciou, nie je prakticky možné reálnu kriminalitu ako takú kvantifikovať. Ten istý dôvod spôsobuje, že vysoké percento jej trestných činov nie je nikdy postihnutých. Pravdepodobnosť ich odhalenia a potrestania do istej miery sťažuje aj nedostatočná koordinácia postupov a vecného rozdelenia kompetencií medzi jednotlivými príslušnými subjektmi vo fáze odhaľovania, nepostačujúca výkonnosť orgánov činných v trestnom konaní ako aj absentujúca preventívna a vzdelávacia činnosť, ktorou by sa pozitívne eliminoval predmetný negatívny fenomén.

Výskum v oblasti prejavov extrémizmu a terorizmu, ako aj v oblasti šírenia nedemokratickej propagandy je v súčasnej dobe nanajvýš aktuálnym fenoménom vo vzťahu k spoločnosti globálneho charakteru. Súvisí tak s vnútornou bezpečnosťou štátu, ako aj s vonkajšou bezpečnosťou štátu a v tejto súvislosti je možné predpokladať geometrickou radou narastajúce ohrozenie jednak z pohľadu kvalitatívneho, ale aj kvantitatívneho a potrebu spoločnosti toto ohrozenie riešiť. Štát má primárnu úlohu – zaistiť bezpečnosť obyvateľov proti ohrozeniam vnútornej aj vonkajšej bezpečnosti. V rozpore so skutočnosťou, že problematika extrémizmu a šírenia propagandy v médiách je spoločnosťou veľmi citlivo vnímaná a je predmetom nepretržitej diskusie u laickej verejnosti, je komunita odborníkov na túto problematiku na Slovensku pomerne malá čo znamená, že pri skúmaní tohto fenoménu je na mieste použitie vedeckých prameňov z okolitých štátov, najmä z Českej republiky. Až na jednu výnimku je daná problematika na Slovensku skúmaná nie úplne systematicky a vedecky naopak častokrát pod vplyvom rôznych politických tlakov a vplyvov, čo neprispieva k stabilizácii tohto výskumu

Vplyv technologického a informačného prepojenia sveta, ako aj stieranie kultúrnych hraníc, súvisiacich s globalizáciou sú procesmi, ktoré výrazne vplývajú ako na fenomén extrémizmu, tak aj medzinárodného terorizmu. Definovať v dnešnej komplikovanej dobe stručne teror a terorizmus je ťažké, už aj vzhľadom na jeho dejiny, siahajúce snáď od počiatku ľudských civilizácií. Slovo teror, znamenajúce hrôzu, označuje predovšetkým ľudské pocity, ktoré celkom zámerne vyvoláva.

Vyvolávanie týchto pocitov je niekedy jeho zmyslom a prvoradým cieľom, pretože otvára cestu k dosiahnutiu iného, napríklad politického cieľa. Zabití sú často iba nástrojom a hrôza z ich smrti je katalyzátorom, najmä politických rozhodnutí. Tak kalkulujú mnohí teroristi. Nie však všetci. Najmä v prípade náboženského teroru môže byť cieľom čosi iné, možno "transcendentné", kde smrť má účelový význam obete, alebo je sama cieľom. Práve tento aspekt fanatickosti je možné využiť pri definovaní aktuálnej podoby terorizmu. Z uvedeného vyplýva, že v súčasnej dobe nie je možné vysvetliť terorizmus iba prostredníctvom snahy teroristov o dosiahnutie politických cieľov a samotné teroristické akty iba ako spôsob boja slabších voči silnejším. Redukcia skúmania problematiky terorizmu na "modus operandi" teroristických útokov bez snahy o hlbšie pochopenie toho, ako sa z konkrétneho jednotlivca môže stať fanatik a extrémista, ktorý je ochotný v mene "vyššieho cieľa" položiť svoj vlastný život a taktiež oň pripraviť množstvo nezaangažovaných ľudí nás spravidla privedie do slepej uličky. Preto je potrebné skúmať tieto javy aj v kontexte politicko-právnych, kultúrno-spoločenských, historických, psychologických a indoktrinačných príp. nejakých iných procesov viažucich sa na súčasne radikálne a extrémistické hnutia, o čo sa bude snažiť predkladaná vedecko-výskumná úloha.

Základným normatívne definujúcim znakom súčasnej podoby terorizmu je, že tradičné poňatie politiky boja s terorom, teda politické ústupky, peňažné odmeny a amnestie, na náboženských fanatikov dneška neplatia. Ani vyjednávať s nimi nie je o čom.

Analogickým výkladom uvedeného je zrejmé, že fenomén terorizmu nie je nijako novým. Podobne ako iné bezpečnostné riziká nepochybene v globálnom bezpečnostnom priestore bol prítomný už počas obdobia studenej vojny a bipolárneho rozdelenia sveta. Vtedy však táto hrozba, najmä v našom priestore nebola natoľko výrazná, keďže určité špecifické bezpečnostné hrozby, vrátane extrémizmu a terorizmu boli vo vtedajšej uzavretej spoločnosti smerom do vnútra ľahšie kontrolovateľné.

Naopak smerom navonok do tej miery, akej vyhovovali ideologickým a geopolitickým ambíciám vtedajšieho východného bloku, boli nezriedka organizované, podporované alebo prinajmenšom tolerované štátno-mocenskými represívnymi orgánmi. Po roku 1989 nastal veľký prelom. Slovensko podobne ako iné štáty bývalého socialistického tábora sa začalo postupne otvárať svetu. Súbežne s touto transformáciou sa však tiež transformovali bezpečnostné hrozby. Nepochybne na začiatku deväťdesiatych rokov 20. storočia na jednej strane oproti obdobiu studenej vojny kleslo riziko veľkého globálneho konfliktu. Na druhej strane však riziká asymetrických hrozieb a predovšetkým riziká spojené s fenoménom medzinárodného terorizmu sú kontinuálne na vzostupe. Vzostup takých radikálnych extrémistických hnutí, akými sú Al-Kaidá, ISIS, Boko-Haram alebo Front Al-Nusrá sú toho praktickým dôkazom. Keďže po páde železnej opony si nachádzali na Slovensko cestu ostatné, dovtedy pomerne neznáme bezpečnostné riziká, nemožno ani hrozbu terorizmu rozhodne podceňovať. Začlenením Slovenskej republiky do Západných integračných a bezpečnostných zoskupení a prihlásením sa k hodnotám, ktoré väčšina extrémistických teroristických organizácií považuje za absolútne zlo, sa totiž nutne vynára aj hrozba, že aj na Slovensku budeme popri výhodách, ktoré príslušnosť k Západu poskytuje, zdieľať aj nové riziká, vrátane terorizmu, prípadne medzinárodného terorizmu. Z tohto dôvodu je potrebné príčiny extrémizmu, ktoré nezriedka vo svojich extrémnych podobách vedú až k teroristickým útokom reflektovať, analyzovať a byť tak na ne adekvátne pripravený.

Potrebu širšieho prieniku do globálnych tém zdôrazňuje aj schválenie Národnej stratégie pre globálne vzdelávanie na obdobie pod číslom materiálu UV-43312/2011, ktoré bolo prijaté vládou Slovenskej republiky dňa 18. januára 2012. Podľa tohto materiálu: ,,Cieľom globálneho vzdelávania je zvyšovať povedomie o globálnych témach, ktoré sa týkajú každého jednotlivca, rozvíjať kritické myslenie a porozumenie výziev a problémov v tejto oblasti, a tak motivovať ľudí k zodpovednosti a osvojeniu si hodnôt aktívneho globálneho občana."

Táto stratégia teda zdôrazňuje potrebu detailnejšieho prieniku do globálnych tém ako na úrovni spoločenskej, tak aj bežného vzdelávania. V tomto kontexte téma predloženej vedecko-výskumnej úlohy v neposlednom rade reaguje na zvyšujúcu spoločenskú potrebu angažovania sa v rámci hľadania riešení týchto veľmi aktuálnych bezpečnostných problémov dnešného, čoraz komplikovanejšieho sveta. Rešpektujúc všetky uvedené faktory, je tejto problematike venovaná primeraná pozornosť s dôrazom na exaktnejšie rozpracovanie problematiky aj cez prizmu výziev súčasnej bezpečnostnej teórie a praxe.

**Súčasný stav problematiky extrémizmu v SR**

Z údajov Evidenčno-štatistického systému kriminality v oblasti rasovo motivovaných trestných činov a trestných činov extrémizmu od roku 2011 je možné vyvodiť fakt, že nápad trestnej činnosti mal klesajúcu tendenciu. Počet uvedených trestných činov vykazoval pokles. Spomedzi trestných činov extrémizmu bol počas uvedeného obdobia najčastejšie páchaný trestný čin podpory a propagácie skupín smerujúcich k potlačeniu základných práv a slobôd. Jedným z niekoľkých výsledkov signálnej správy spracovanej na tému „Príčiny rastu radikalizácie a agresivity určitých skupín obyvateľstva“ bol fakt, že podiel latencie pri trestných činoch hanobenia národa, rasy a presvedčenia, tiež podnecovania k národnostnej, rasovej a etnickej nenávisti bol pomerne vysoký oproti ostatným trestným činom násilnej kriminality.

**Páchatelia trestných činov extrémizmu**

Páchatelia trestných činov extrémizmu pri vzhliadnutí vekovej štruktúry najväčší počet páchateľov patril do skupiny osôb vo veku 25 rokov a viac. Porovnávanými vekovými kategóriami sú 15 až 18 rokov, 18 až 25 rokov a 25 rokov a viac. Pri skladbe páchateľov podľa vzdelania uvádzame, že podľa zistených údajov išlo najmä o osoby so základným vzdelaním a stredným vzdelaním. Národnosť páchateľov je vo väčšine prípadov slovenská, avšak sú evidované i osoby s inou národnosťou. Pre páchateľov trestných činov extrémizmu môžeme povedať, že je typický rodinný stav slobodný. Faktormi, ktoré prispievali k extrémizmu boli podľa informácií vyplývajúcich zo signálnej správy najmä (uvádzame v poradí od faktoru s najväčším vplyvom): vplyv ulice, internet a jednoduchý prístup k agresívnym stránkam, neschopnosť rodičov kontrolovať voľno-časové aktivity detí, nevhodný vplyv médií, vplyv spoločnosti ako takej, nedostatok času rodičov venovaný deťom, vplyv cirkví a vplyv školy.

**Postup páchania trestných činov extrémizmu**

Vývoj kriminality v poslednom období naznačuje trend, že prejavy rasovej diskriminácie a iných foriem neznášanlivosti sa vzhľadom na postup času presúvajú z „ulice“ do „virtuálneho priestoru“, teda v mnohých prípadoch je táto trestná činnosť páchaná prostredníctvom sociálnych sietí na internete. Najčastejšie sa touto formou páchajú trestné činy podpory a propagácie skupín smerujúcich k potlačeniu základných práv a slobôd, hanobenia národa, rasy a presvedčenia, podnecovania k národnostnej, rasovej a etnickej nenávisti. Rôzne sociálne siete, diskusné fóra a e-shopy sa tiež využívajú na ponuku nákupu, predaja a výroby rôzneho extrémistického materiálu.

V súvislosti s rozvíjaním sa aktivít pravicovo orientovaných skupín nastala v posledných rokoch taktiež zmena v aktivitách týchto subjektov. Začína prevládať tendencia a vyvíjanie aktivít smerom k zahraničným subjektom (napr. protesty v Poľsku „Deň nezávislosti“ alebo podpora od členov Dělnickej strany sociální spravedlnosti z Českej republiky). Aktivity skupín sú postupne sofistikovanejšie a vyznačujú sa dlhodobým plánovaním s cieľom získania finančných prostriedkov, ktoré sú nevyhnutné na dosiahnutie ich cieľov, ktoré sú v poslednom období motivované hlavne politicky.

Problémy v oblasti extrémizmu v podmienkach Slovenskej republiky pretrvávajú už niekoľko desiatok rokov; v podstate extrémizmus, resp. určité nenávistné prejavy je možné pozorovať už od jej vzniku SR (z pohľadu historických súvislosti však táto oblasť sa vyvinula oveľa skôr a niektoré súčasné nenávistné prejavy vychádzajú z týchto historických súvislostí). Závažnosť protiprávneho konania vo vzťahu k nenávistným prejavom sa však zvýrazňuje v posledných rokoch, kedy sa tieto prejavy z reálneho, neanonymizovaného sveta presúvajú do virtuálneho prostredia, ktoré v určitom smere zabezpečuje mieru anonymity pre tých, ktorí tieto nenávistné prejavy zverejňujú prostredníctvom sociálnych sietí. Je preto potrebné výskum zamerať nielen na objasňovanie trestnej činnosti v prípade, že skutok sa stal, ale taktiež aj na oblasť odhaľovania predovšetkým zo strany operatívnych zložiek

Pri pohľade na vyvodenie prognóz do budúcna v rámci vývoja páchania trestných činov extrémizmu možno predpokladať, že uvedená trestná činnosť bude na rovnakej úrovni alebo bude mierne narastať. Páchanie tohto druhu trestnej činnosti bude ovplyvnené faktormi, ktoré sú napríklad podporené snahami extrémistov o oslovovanie širších skupín vlastných sympatizantov,  o ich radikalizáciu podnecovaním k neznášanlivosti voči minoritným a zraniteľným skupinám. Tiež to môže viesť k nabádaniu k hanobeniu na základe ich rasovej, národnostnej, etnickej, sociálnej príslušnosti, sexuálnej orientácie, vierovyznania alebo farby pleti či spoločenského statusu a pod. tak ako sme už spomínali, veľmi nebezpečným faktorom z tohto pohľadu je internet, ako nekontrolovateľný a nekonečný priestor.

Je potrebné z tohto pohľadu, aby jednotlivé bezpečnostné zložky štátu neopustili v snahách eliminovať páchateľov týchto trestných činov, ako aj v preventívnych aktivitách, ktorými budú predchádzať a zabraňovať páchaniu trestných činov extrémizmu.

Do budúcnosti možno očakávať silnejúce úsilie pravicovo-extrémistických skupín, ich predstaviteľov a sympatizantov o vlastné zviditeľňovanie sa prezentovaním ideológií a tém, ktoré môžu vyvolávať napätie v širšej spoločnosti či jej polarizáciu.

V súvislosti s ambíciami predstaviteľov pravicovej extrémistickej scény o prienik do politického a verejného života a legitimizovať tak extrémistické ideológie je možné očakávať rozširovanie spolupráce krajne nacionalisticky orientovaných subjektov na medzinárodnej úrovni. U ľavicovo-extrémistických skupín, ich predstaviteľov a sympatizantov sa dajú predpokladať najmä útoky zamerané voči pravicovým extrémistom a ich majetku, blokácie ich verejných stretnutí, virtuálne monitorovanie a zosmiešňovanie prívržencov pravicovej extrémistickej scény.

V oblasti nabožensko-extremistických skupín je predpoklad, že dôjde k radikalizácii extrémistických skupín, pretože súčasné hospodárske, politické a sociálne zmeny jej k tomu dávajú dostatočný priestor. Je možné očakávať u nich zvýšenie napätia so spoločnosťou, nárast radikálnych islamských skupín a pravicových skupín, využívajúcich náboženskú rétoriku a vychádzajúcich z náboženstva.

V slovenských podmienkach by išlo o prielomovú aktivitu navrhnutia plošne využiteľného modelu indikácie, detekcie extrémizmu, terorizmu a šírenia propagandy ktorý by bol využiteľný pre všetky aktívne zložky pracujúce s danou problematikou, ale aj pre laickú verejnosť a bol by úspešne implementovaný do procesov celoživotného vzdelávania. V recentnej dobe takáto aktivita v podmienkach Slovenskej republiky nie je realizovaná a aktívne by dokázala eliminovať prejavy extrémizmu a terorizmu.

Možnosti trestného práva a zároveň aj postup orgánov činných v trestnom konaní a súdov v oblasti extrémizmu a terorizmu v podmienkach Slovenskej republiky sú výrazne limitované základnými trestnými kódexami – zákonom č. 300/2005 Z. z. Trestný zákon v znení neskorších predpisov a zákonom č. 301/2005 Z. z. Trestný poriadok v znení neskorších predpisov. V súčasnej spoločnosti sú prostriedky trestného práva chápané ako prostriedky „ultima ratio“, ktoré predstavujú represívnu zložku v zmysle ktorej je možné postihovať len tie protiprávne konania, ktoré sú za trestné činy označené v ustanoveniach Trestného zákona. Oblasť extrémizmu a terorizmu prešla v posledných rokoch výrazným zmenami, pričom viac krát boli skutkové podstaty týchto trestných činov menené, v niektorých prípadoch nesystémovo, čo spôsobovalo problémy pri ich aplikácii v rámci praktického výkonu predovšetkým orgánov činných v trestnom konaní pri prvotných úkonoch týkajúcich sa vyšetrovania tejto trestnej činnosti. Je možné skonštatovať, že síce máme definované skutkové podstaty trestných činov, ktoré spĺňajú normy medzinárodných dokumentov, ktorý mi je Slovenská republika viazaná, ako aj právne predpisy Európskej únie v boji proti terorizmu, či v boji proti formám a prejavom rasizmu a xenofóbie, ale zároveň neexistuje jednotný výklad, ktorý by zaručoval efektívne viesť vyšetrovanie tejto trestnej činnosti. Je možné skonštatovať, že výrazný úspech v oblasti boja proti extrémizmu je zriadenie znalcov z príslušného odboru na túto oblasť, čo sa však môže uplatniť až vtedy, ak je trestný čin už v štádiu vyšetrovania (po začatí trestného stíhania). Problémom trestného práva však sú predovšetkým prvotné úkony, ktoré je potrebné zrealizovať ešte pred začatím trestného stíhania, čiže po podaní oznámenia, nasvedčujúceho, že bol spáchaný trestný čin, kedy nie je vymedzená presná metodika postupu, ako aj to, že policajti, ktorí sa môžu stretnúť s určitým extrémistickým prejavom ho nemusia vedieť vyhodnotiť ako trestný čin. Je preto potrebné klásť dôraz na dôsledné preškolenie policajtov realizujúcich trestné konanie v oblasti extrémistických prejavov, resp. tých, ktoré by mohli vykazovať znaky skutkovej podstaty niektorého z trestných činov extrémizmu. Ďalším problémom v oblasti boja proti extrémizmu (čo už bolo vyčítané viacerým novelám trestných kódexov v tejto oblasti) je, že neexistuje jednotná definícia pojmu extrémizmu, ktorá by vychádzala zo všeobecne záväzného právneho predpisu. Trestné právo ako zákonná norma môže vychádzať len zo zákonných ustanovení a orgány činné v trestnom konaní môžu konať len v zmysle zákona, pričom v rámci svojich ustanovení má v § 140a zákona č. 300/2005 Z. z. vymedzené trestné činy extrémizmu, nie pojem extrémizmu. Z pohľadu možného trestného stíhania to síce nie je výrazný problém, pretože trestné právo nestíha pojem, ale trestné činy, no z dôvodu určitej právnej istoty založenej na presnom definovaní a vymedzení pojmového aparátu vo vzťahu k trestnému stíhaniu je potrebné aj tieto prejavy presne identifikovať a vymedziť. Uvedený problém je v trestnom práve už od roku 2009, kedy prezident Slovenskej republiky vrátil zákon o trestných činoch extrémizmu práve z dôvodu, že nebol terminologicky zjednotený. Určitá nejasnosť ako aj právna neistota však vzniká taktiež aj v súvislosti s neustálou novelizáciou týchto trestných činov, ku ktorým došlo už niekoľko krát (po prvý krát to bolo v roku 2009 a posledný krát v roku 2016), pričom vždy išlo o zásadné zmeny.

# **Ciele a úlohy vedeckovýskumnej úlohy**

**Špecifický cieľ č. 1:** Preskúmanie súčasného stavu problematiky extrémizmu a terorizmu v podmienkach Slovenskej republiky za účelom vytvorenia jednotnej metodiky prediktívneho určovania, vyšetrovania, dokazovania a eliminácie prejavov týchto druhov trestnej činnosti. Praktické využitie výsledkov výskumu na účely zostavenia osvetových a vzdelávacích programov a zabezpečenie ich následnej priamej realizácie vo vzťahu k cieľovým skupinám zo štátneho a verejného sektora. Výskum terorizmu a extrémizmu v podmienkach Slovenskej republiky bude orientovaný na komplexné analyzovanie súčasného stavu terorizmu a extrémizmu, ktorý pramení z prepojenia súboru historických, sociologických, politologických, právnych a bezpečnostno-vedných aspektov tejto problematiky.

**Špecifický cieľ č. 2:** Využitie výsledkov aplikovaného výskumu na účely predikcie budúcich trendov vývoja problematiky terorizmu a extrémizmu pre dlhodobé zabezpečenie účinnosti prijatých opatrení na boj s týmto fenoménom.

**Špecifický cieľ č. 3:** Vedecké vymedzenie problematiky antidemokratickej propagandy a analýza možností vzájomného personálneho, inštitucionálneho, mediálneho a ďalšieho pôsobenia a spolupráce medzi extrémistickými subjektami a subjektami šíriacimi antidemokratickú propagandu.

**Zameranie výskumných úloh**

* výskum všetkých relevantných druhov dokumentov týkajúcich sa problematiky extrémizmu, terorizmu a propagandy (legislatívne akty a nariadenia, záväzné právne akty EÚ, vnútorné smernice PZ a iných štátnych orgánov, odborné publikácie a pod.);
* výskum ukončených a prebiehajúcich programov a projektov v SR a v členských štátov EÚ so zameraním na problematiku extrémizmu, terorizmu a propagandy;
* výskum historického vývoja a súčasného stavu extrémizmu, terorizmu a propagandy v podmienkach SR;
* výskum procesných postupov a právnych tradícií vybraných členských štátov EÚ (s podobnou demografiou extrémizmu, terorizmu a propagandy ako má SR);
* skúmanie relevantnej judikatúry súdov SR a záväznej judikatúry európskych súdov s dôrazom na problematiku extrémizmu, terorizmu a propagandy;
* skúmanie vybraných postupov OČTK a znalcov pri postihovaní trestnej činnosti s extrémistickým a prvky terorizmu;
* výskum relevantnýchtrestnoprávne postihnuteľných možností prejavu extrémizmu a terorizmu na verejnosti, internete, v médiách, v politike, vo verejne prejavených spoločenských názoroch, náladách a pod., vrátane detailnej typológie všetkých druhov extrémistických materiálov a spôsobov ich distribúcie;
* výskum relevantných frekventovaných osobitostí páchania extrémistických trestných činov v podmienkach SR (v súvislosti s akými trestnými činmi najčastejšie dochádza k nenávistnému osobitnému motívu);
* výskum a hodnotenie účinnosti legislatívnych opatrení de lega lata na riešenie kriminality s extrémistickým prvkom vrátane výskumu legislatívnych postupov a opatrení vybraných členských štátov EÚ a možností ich uplatnenia v domácich právnych podmienkach;
* vypracovanie legislatívnych zmien de lege ferenda a odporúčaní v súlade s výsledkami výskumu na účely právnej podpory prijímaných systémových opatrení pre boj s extrémizmom a antidemokratickou propagandou, vrátane dôsledného štúdia právnych aktov EÚ a možností ich transpozície do právneho poriadku SR;
* výskum signifikantných aktívne pôsobiacich extrémistických skupín a skupín šíriacich propagandu na území SR a ich “modus operandi“;
* výskum spôsobov prepojenia, vzájomnej spolupráce a aktivít medzi extrémistickými skupinami a skupinami šíriacimi svoju propagandu;
* predikcia budúceho vývoja problematiky extrémizmu a šírenia ich propagandy v podmienkach SR a faktorov, ktoré tento vývoj ovplyvňujú, vrátane vytvorenia možných budúcich scenárov tohto vývoja a k nim príslušných reakcií a opatrení zo strany OČTK;
* výskum externých a spoločenských faktorov, ktoré môžu mať vplyv na stúpanie/klesanie extrémistických či teroristických nálad medzi obyvateľstvom;
* typológia aktérov extrémistických aktivít a dôvody ich správania vo skupine a vplyv skupinového správania na možnosti páchania ďalšej trestnej činnosti alebo organizovanej a sofistikovanej trestnej činnosti;
* výskum spôsobov rozširovania extrémistického materiálu a s ním spojenými nelegálnymi činnosťami vrátane napríklad hudobných skupín a pod. ;
* vypracovanie mechanizmu pre rýchle a jednoznačné identifikovanie prejavov extrémizmu a nenávistného osobitného motívu pri páchaní bežnej trestnej činnosti určeného hlavne pre policajné orgány prvého kontaktu;
* tvorba teoretickej základne pre znaleckú činnosť v odbore extrémizmu vrátane vyškolenia príslušných expertov pre výkon znaleckej činnosti;
* vybudovanie systému odporúčaní pre prokurátorov na účely posudzovania zákonnosti získaných dôkazov pri vyšetrovaní trestnej činnosti s nenávistným prvkom vrátane ich školenia;
* vypracovanie systému identifikátorov pre identifikovanie extrémistickej trestnej činnosti vrátane prvkov terorizmu a ich zaradenie do informačných matíc skríningových centier PZ;
* vytvorenie metodiky vyšetrovania extrémistickej trestnej činnosti a trestnej činnosti súvisiacej s  propagandou vrátane terorizmu v súlade s výsledkami realizovaného výskumu
* zavedenie nástrojov a opatrení pre spôsoby spolupráce verejnosti a občianskych združení s OČTK pri identifikácii možných prejavov extrémizmu a terorizmu;
* výskum výskytu extrémistických prejavov vo vnútorných štruktúrach Policajného zboru;
* analýza súčasného stavu extrémizmu v SR z médií a súdnych rozhodnutí a všetkých ďalších dostupných relevantných zdrojov a vedecko-disciplinárnych východísk;
* analýza súčasného stavu terorizmu v SR z médií a súdnych rozhodnutí a všetkých ďalších dostupných relevantných zdrojov a vedecko-disciplinárnych východísk;
* analýza osobitostí a nedostatkov / problematických aspektov vedenia prípravného konania a trestného konania pred súdom v súvislosti s extrémistickými trestnými činmi;
* jasné vymedzenie pojmu terorizmus a politologicky exaktné odlíšenie tohto pojmu od iných s ním najčastejšie sa zamieňajúcich pojmov (ako boj za slobodu, vojna – proti terorizmu, alebo gerilová vojna);
* analýza reálneho stavu terorizmu a extrémizmu v SR v súvislosti s frekventovanými druhmi terorizmu a extrémizmu, známymi aktívnymi extrémistickými (teroristickými - viem že veľmi nie su) skupinami a ich bežnými činnosťami, ale aj metodikou ich protizákonných aktivít.
* vytvorenie metodiky pre stanovenie identifikácie prejavov extrémizmu pri páchaní vybraných druhov trestnej činnosti;
* vytvorenie metodiky pre stanovenie identifikácie prejavov terorizmu na verejných sociálnych sieťach na internete;
* identifikovanie problémových oblastí extrémizmu a terorizmu;
* identifikácia legislatívnych nedostatkov extrémizmu a terorizmu;
* analýza prejavov extrémizmu vo svete v oblasti sociálnych sietí;
* analýza prejavov terorizmu vo svete v oblasti sociálnych sietí;
* vytvorenie metodiky identifikácie prejavov extrémizmu na internetu;
* vytvorenie metodiky identifikácie prejavov extrémizmu na verejnosti;
* vytvorenie metodiky identifikácie prejavov extrémizmu pri realizácii práva zhromažďovať sa;
* vytvorenie metodiky identifikácie propagandy v médiách;
* vytvorenie metodiky prevencie prejavov extrémizmu medzi mládeží;
* vytvorenie podkladov pre zostavenie vzdelávacieho programu pre príslušníkov špecializovaných zložiek PZ (najmä vyšetrovateľov a operatívnych zložiek) za účelom rozšírenia ich povedomia a špecializácie v oblasti odhaľovania, vyšetrovania, dokazovania a prevencie páchania priestupkov a trestných činov súvisiacich s extrémizmom a terorizmom;
* vytvorenie podkladov pre zostavenie vzdelávacieho programu pre školiteľov vzdelávacieho programu pre príslušníkov špecializovaných zložiek PZ;
* vytvorenie podkladov pre zostavenie vzdelávacieho programu pre príslušníkov PZ (najmä pôsobiacich ako osoby prvého kontaktu) a zamestnancov verejnej správy (MV SR) pri posudzovaní (priestupkov) ako aj prevencii prejavov extrémizmu;
* vytvorenie podkladov pre zostavenie vzdelávacieho programu pre školiteľov vzdelávacieho programu pre príslušníkov PZ a zamestnancov verejnej správy;
* vytvorenie podkladov pre zostavenie vzdelávacieho programu pre vzdelávanie zamestnancov pôsobiacich v kľúčových vzdelávacích inštitúciách v oblasti problematiky extrémizmu, terorizmu a šírenia propagandy;
* vytvorenie podkladov pre zostavenie vzdelávacieho programu pre školiteľov vzdelávacieho programu pre zamestnancov pôsobiacich v kľúčových vzdelávacích inštitúciách;
* tvorba jednotného systému vzdelávania (vzdelávacieho rámca, vzdelávacích noriem) na ZŠ a SŠ, SOŠ PZ a APZ v oblasti posudzovania a prevencie prejavov extrémizmu, terorizmu a šírenia propagandy;
* tvorba odborných podkladov a materiálov k realizácií komplexnej komunikačnej kampane v oblasti problematiky zameranej na prevenciu extrémizmu a imunizáciu spoločnosti pred vplyvom dezinformácií a propagandy. Zvyšovanie právneho povedomia o činoch súvisiacich s extrémizmom a terorizmom. Realizácia vzdelávacích platforiem v riešenej oblasti.

# **Metódy a metodika postupu**

Vymedzenie nami zvolenej metodiky bude predstavovať široké spektrum výskumných metód v závislosti na fázach výskumu a charaktere čiastkových skúmaných problémov. Pôjde najmä o metódy analyticko-syntetické, induktívno-deduktívne, prognostické a matematicko-štatistické.

**Aplikované budú najmä tieto vedecké metódy**:

* *Metóda kvalitatívneho výskumu* ako základná výskumná metóda**.** Táto metóda umožní hlbšie preniknúť ku skúmaným javom a obsiahnuť všetky prvky vstupujúce do skúmaných javov. Pri použití tejto metódy bude možné modifikovať stanovené hypotézy, poprípade vytvárať nové hypotézy v priebehu samotného výskumu. Prednosťou je i to že, riešitelia sa budú priamo zúčastňovať na skúmaných činnostiach, čo vhodným spôsobom doplní samotné vedecké pozorovanie;
* *Štatistické metódy* využijeme pri spracovaní vybraných údajov o kriminalite a ostatných relevantných údajov o indikovaní, detekovaní a objasňovaní extrémizmu a terorizmu, ako aj iných relevantných údajov;
* *Sekundárna analýza* dostupných relevantných štúdií, článkov v odborných periodikách a pod.;
* *Využitie metódy analytickej kazuistiky* aplikovanej na spisoch k uzavretým prípadom;
* *Metóda analýzy* právnych noriem a problémových oblastí aplikácie ustanovení príslušných právnych predpisov a interných predpisov**,** najmä štúdiom odbornej literatúry, článkov v odborných časopisoch, materiálov z domácich a zahraničných seminárov a konferencií, zákonov, medzinárodných dokumentov a formulovanie záverov;
* *Historická metóda*ako prostriedok na spoznanie historického vývoja daného problému a postojov k jeho riešeniu, na spoznanie genézy právnych noriem upravujúcich danú oblasť ako aj na spoznanie historického vývoja extrémizmu a terorizmu, ako aj snahy eliminácie predmetného javu;
* *Metóda komparatívna***,** najmä pri štúdiu právnych noriem a odbornej literatúry. Z pohľadu aproximácie právnej úpravy v Slovenskej republike s právom Európskej únie použijeme aj metódu komparácie našich právnych noriem upravujúcich uvedenú problematiku s právnymi normami vybraných európskych štátov;
* *Metóda syntézy*pri spracovávaní získaných poznatkov z vykonaných kvalitatívnych a kvantitatívnych analýz a z empirického výskumu za účelom identifikácie problémových miest v legislatívnej úprave, ale aj v inštitucionálnej stránke príslušných subjektov;
* *Komparácia* nadobudnutej informačnej základne a syntézou vytvorených nových pohľadov na daný problém s názormi odborníkov, resp. expertov z praxe;
* *Aplikovanie indukcie a dedukcie* pri skúmaní prípadových štúdií v závislosti na dostupnom empirickom materiály;
* *Realizácia workshopov* za účelom skompletizovania praxou i teóriou známych poznatkov či alternatívneho riešenia prípadových štúdií s využitím rozličných metód, napr. metódy brainstormingu, ako aj s cieľom komparácie vedeckých záverov i odporúčaní s praxou či odhalenia nových poznatkov.

**Z hľadiska empirického výskumu budú využité najmä:**

* *Dotazníková metóda* **-** dotazníky budú zamerané na zistenie názoru respondentov na problémy pri vyšetrovaní, detekovaní a reálneho postihu kriminality, problémy s ktorými sa v trestnom konaní stretávajú, ale aj problémy ktoré identifikujeme v rámci vzdelávania a prevencie;
* *Metóda Delfy*, ktorá bude použitá predovšetkým pre svoje klady, ktorými sú možnosť porovnania miery zhody a rôznosti názorov, odhadov niekoľkých expertov, ktorí najprv vyjadrujú svoje názory nezávisle na sebe. Jej žiadúcim vedľajším efektom je, že experti sa pri zoznámení s novými pohľadmi, poznatkami môžu zamyslieť nad novými, niekedy netradičnými prístupmi a opäť posunúť vedomosti na novú kvalitatívnu úroveň;
* *Riadené rozhovory s vybranými expertmi*;

# **Spôsob realizácie aktivít projektu**

**Oblasť problematiky extrémizmu, terorizmu a propagandy**

* **prvá fáza:**
* fáza výskumu: v súlade so znením aktivít výskumného zamerania úloh;
* trvanie: cca 15 mesiacov;
* priradenie k špecifickému cieľu č. 1 a 3
* **druhá fáza:**
* fáza vývoja: vývoj všetkých odporných výstupov, metodík, odporúčaní, učebných osnov atď., vrátane realizácie legislatívnych zmien
* trvanie: cca 15 mesiacov;
* priradenie k špecifickému cieľu č. 1 a 3
* **tretia fáza:**
* fáza kontroly a dozoru: dohľad nad prijímaním a využívaním navrhovaných opatrení v boji s extrémizmom a antidemokratickou propagandou, vrátane prípadnej úpravy a prispôsobovania týchto opatrení v situáciách, kedy sa vyskytnú možné aplikačné problémy alebo potreba ďalšieho pripomienkovania legislatívnych návrhov a odporúčaní počas celého legislatívneho procesu;
* trvanie: cca 15 mesiacov;
* priradenie k špecifickému cieľu č. 2 a 3
* **štvrtá fáza:**
* fáza zabezpečenia dlhodobej udržateľnosti projektu: z preskúmania možného vývoja situácie extrémizmu a antidemokratickej propagandy v podmienkach SR vyplynie súbor predpokladaných scenárov tohto vývoja, vrátane faktorov, ktoré budú tento vývoj priamo ovplyvňovať, preto bude potrebné pripraviť riešenia a opatrenia na všetky možné scenáre negatívneho budúceho vývoja, ktoré prichádzajú do úvahy
* trvanie: súbežne s 3. fázou a počas udržateľnosti projektu;
* priradenie k špecifickému cieľu č. 2 a 3

**Hypotézy extrémizmus:**

* Intenzita výskytov prejavov extrémizmu a šírenia propagandy na Slovensku je nepriamo úmerná politickej stabilite;
* Intenzita výskytov prejavov extrémizmu a šírenia propagandy na Slovensku je nepriamo úmerná bezpečnostnej stabilite;
* Intenzita výskytov prejavov extrémizmu a šírenia propagandy na Slovensku je priamo úmerná miere nezamestnanosti v regióne;
* Intenzita výskytov prejavov extrémizmu a šírenia propagandy na Slovensku je priamo úmerná miere výskytu zvlášť zraniteľných (vylúčených) skupín osôb v regióne;
* Zvyšovanie úspešnosti správnej a úspešnej identifikácie prejavov extrémizmu a šírenia propagandy priamo súvisí s informovanosťou a vzdelávaním príslušníkov Policajného zboru SR;
* Zvyšovanie úspešnosti správnej a úspešnej identifikácie prejavov extrémizmu a šírenia propagandy priamo súvisí s dĺžkou praxe a personálnou stabilitou príslušníkov Policajného zboru SR;
* Rýchlosť a úspešnosť identifikácie prejavov extrémizmu a šírenia propagandy v médiách je priamo úmerná k rýchlosti a kvalite prepojenia elektronických identifikačných nástrojov pri ich spracovávaní;
* Kvalita a kvantita uskutočňovanej prevencie na školách je nepriamo úmerná množstvu prejavov extrémizmu a šírenia propagandy na školách.
* Intenzita a výskyt prejavov extrémizmu v regiónoch je nepriamo úmerná miere formálneho vzdelania obyvateľov.
* Intenzita a výskyt prejavov extrémizmu je nepriamo úmerná miere znalostí histórie vojnových konfliktov, najmä histórie druhej svetovej vojny.

**Hypotéza terorizmus:**

* Predpokladáme, že v základných fundamentoch monoteistických náboženstiev, politických doktrín a environmentálnych hnutí je zakomponovaná ideológia pripúšťajúca násilie a zastrašovanie ako nástroj k dosiahnutí svojho cieľa.

# **Výstupy a predpokladaný prínos vedeckovýskumnej úlohy**

**Zámer tímu vedecko-výskumných pracovníkov** z najviac dotknutých inštitúcií je na základe interdisciplinárnych záverov, prezentujúcich názory jednotlivých riešiteľov čiastkových vedeckovýskumných úloh, zameraných na riešenie parciálnych otázok, navrhnúť súbor racionálnych riešení na zvýšenie efektivity identifikovania, odhaľovania, objasňovania uvedených nežiaducich javov, postihovania kriminality v danej oblasti a aktívne rozvinúť preventívnu činnosť, ktorá nepochybne podstatným spôsobom dokáže eliminovať a účinne bojovať s takými nežiadúcimi fenoménmi, akými nepochybne extrémizmus, terorizmus a šírenie propagandy sú. V podmienkach rozširujúcich sa predmetných javov v kontexte s Európskou úniou sa črtá spoločenská potreba kladená na bezpečnostné zložky, byť pripravení aktuálne reagovať na vzniknuté zmeny.

Realizácia vedeckovýskumných úloh bude prebiehať primárne prostredníctvom spracovávania poznatkov získaných výskumnými aktivitami do súborov teoreticko-právnych dokumentov obsahujúcich definíciu problémových oblastí skúmanej problematiky, na ktoré budú priamo nadväzovať odporúčania praktických postupov a možností riešenia teoretických problémov.

**Predpokladané výstupy vedeckovýskumnej úlohy:**

* Podklady pre ďalší výskum pochádzajúce z relevantných druhov dokumentov týkajúcich sa problematiky extrémizmu a propagandy (legislatívne akty a nariadenia, záväzné právne akty EÚ, vnútorné smernice PZ a iných štátnych orgánov, odborné publikácie a pod.);
* Dokument hodnotenia ukončených a prebiehajúcich programov a projektov v SR a členských štátov EÚ so zameraním na problematiku extrémizmu, terorizmu a propagandy na účely prispôsobenia moderných a účinných opatrení pre boj s touto trestnou činnosťou v súčasných a budúcich podmienkach v SR;
* Mapa historického vývoja a súčasného stavu extrémizmu, terorizmu a propagandy v podmienkach SR;
* Rešerš judikatúry súdov SR a záväznej judikatúry európskych súdov s dôrazom na problematiku extrémizmu a terorizmu
* Metodika jednotných postupov OČTK a znalcov pri identifikácii trestnej činnosti s extrémistickým prvkom vrátaní prvkov terorizmu;
* Typológia frekventovaných osobitostí páchania extrémistických trestných činov v podmienkach SR (v súvislosti s akými trestnými činmi najčastejšie dochádza k nenávistnému osobitnému motívu);
* Dokument hodnotenia účinnosti doteraz prijatých legislatívnych opatrení na riešenie kriminality s extrémistickým prvkom na území SR vrátane typológie efektívnych legislatívnych postupov a opatrení vybraných členských štátov EÚ za účelom zadefinovania možností ich uplatnenia v domácich právnych podmienkach;
* Návrhy legislatívnych zmien de lege ferenda ~~a~~ odporúčaní v súlade s výsledkami výskumu na účely právnej podpory prijímaných systémových opatrení pre boj s extrémizmom a propagandou;
* Typológia aktívne pôsobiacich extrémistických skupín a skupín šíriacich propagandu na území SR a ich “modus operandi“;
* Súbor predpokladov budúceho vývoja problematiky extrémizmu a šírenia propagandy v podmienkach SR a faktorov, ktoré tento vývoj ovplyvňujú, vrátane súboru možných budúcich scenárov tohto vývoja a odporúčaní k nim príslušných reakcií a opatrení zo strany OČTK;
* Typológia endogenných a exogenných faktorov, ktoré môžu mať vplyv na stúpanie/klesanie extrémistických až teroristických nálad medzi obyvateľstvom;
* Typológia páchateľov trestnej činnosti s extrémistickým prvkom a dôvody ich organizovania do skupín a vplyv skupinového správania na možnosti páchania ďalšej trestnej činnosti alebo organizovanej a sofistikovanej trestnej činnosti;
* Popis spôsobov rozširovania extrémistického materiálu a s ním spojenými nelegálnymi činnosťami;
* Nástroj pre rýchle a jednoznačné identifikovanie prejavov extrémizmu a nenávistného osobitného motívu pri páchaní bežnej trestnej činnosti určeného hlavne pre policajné orgány prvého kontaktu;
* Teoretická základňa pre znalecké činnosti v odbore politického extrémizmu vrátane podkladov pre vyškolenie príslušných expertov na výkon znaleckej činnosti;
* Systém vzdelávaniapre prokurátorov na účely posudzovania zákonnosti získaných dôkazov pri vyšetrovaní trestnej činnosti s nenávistným prvkom,
* Metodické upresnenie obsahu pracovnej náplne a pracovných povinností vybraných expertných príslušníkov PZ na problematiku extrémizmu;
* Systém parametrov pre identifikovanie extrémistickej trestnej činnosti a ich zaradenie do informačných matíc skríningových centier PZ;
* Systém prevenčných programov orientovaných pre širokú verejnosť, obzvlášť pre zraniteľné osoby a obete extrémistickej trestnej činnosti;
* Typológia externých faktorov ovplyvňujúcich úvodnú/prvotnú fázu vyšetrovania - budovanie dôvery v PZ zo strane obetí prostredníctvom zabezpečenia psychologickej, právnej, tlmočníckej a ďalšej potrebnej podpory vrátane budovania pocitu obete v to, že jej prípad bude políciou riadne a dôkladne prešetrený;
* Metodika vyšetrovania extrémistickej trestnej činnosti a trestnej činnosti súvisiacej s  propagandou vrátaní prvkov terorizmu v súlade s výsledkami realizovaného výskumu a v súlade so zabezpečením podpory prijatých opatrení pre boj s týmito fenoménmi;
* Analýza súčasného stavu extrémizmu v SR z médií a súdnych rozhodnutí a všetkých ďalších dostupných relevantných zdrojov a vedecko-disciplinárnych východísk;
* Analýza súčasného stavu terorizmu v SR z médií a súdnych rozhodnutí a všetkých ďalších dostupných relevantných zdrojov a vedecko-disciplinárnych východísk;
* Analýza osobitostí a nedostatkov / problematických aspektov vedenia prípravného konania a trestného konania pred súdom v súvislosti s extrémistickými trestnými činmi;
* Jasné vymedzenie pojmu terorizmus a politologicky exaktné odlíšenie tohto pojmu od iných s ním najčastejšie sa zamieňajúcich pojmov (ako boj za slobodu, vojna – proti terorizmu, alebo gerilová vojna);
* Analýza reálneho stavu terorizmu a extrémizmu v SR v súvislosti s frekventovanými druhmi terorizmu a extrémizmu, známymi aktívnymi extrémistickými (teroristickými - viem že veľmi nie su) skupinami a ich bežnými činnosťami, ale aj metodikou ich protizákonných aktivít.
* Vytvorenie metodiky pre stanovenie identifikácie prejavov extrémizmu pri páchaní vybraných druhov trestnej činnosti;
* Vytvorenie metodiky pre stanovenie identifikácie prejavov terorizmu na verejných sociálnych sieťach na internete;
* Identifikovanie problémových oblastí extrémizmu a terorizmu;
* Identifikácia legislatívnych nedostatkov extrémizmu a terorizmu;
* Analýza prejavov extrémizmu vo svete v oblasti sociálnych sietí;
* Analýza prejavov terorizmu vo svete v oblasti sociálnych sietí;
* Metodika identifikácie prejavov extrémizmu na internetu;
* Metodika identifikácie prejavov extrémizmu na verejnosti;
* Metodika identifikácie prejavov extrémizmu pri realizácii práva zhromažďovať sa;
* Metodika identifikácie propagandy v médiách;
* Metodika prevencie prejavov extrémizmu medzi mládeží;
* Vzdelávací program pre príslušníkov špecializovaných zložiek PZ (najmä vyšetrovateľov a operatívnych zložiek) za účelom rozšírenia ich povedomia a špecializácie v oblasti odhaľovania, vyšetrovania, dokazovania a prevencie páchania priestupkov a trestných činov súvisiacich s extrémizmom a terorizmom;
* Podklady pre zostavenie vzdelávacieho programu pre školiteľov vzdelávacieho programu pre príslušníkov špecializovaných zložiek PZ;
* Podklady pre zostavenie vzdelávacieho programu pre príslušníkov PZ (najmä pôsobiacich ako osoby prvého kontaktu) a zamestnancov verejnej správy (MV SR) pri posudzovaní (priestupkov) ako aj prevencii prejavov extrémizmu;
* Podklady pre zostavenie vzdelávacieho programu pre školiteľov vzdelávacieho programu pre príslušníkov PZ a zamestnancov verejnej správy;
* Podklady pre zostavenie vzdelávacieho programu pre vzdelávanie zamestnancov pôsobiacich v kľúčových vzdelávacích inštitúciách v oblasti problematiky extrémizmu, terorizmu a šírenia propagandy;
* Podklady pre zostavenie vzdelávacieho programu pre školiteľov vzdelávacieho programu pre zamestnancov pôsobiacich v kľúčových vzdelávacích inštitúciách;
* Jednotný systém vzdelávania (vzdelávacieho rámca, vzdelávacích noriem) na ZŠ a SŠ, SOŠ PZ a APZ v oblasti posudzovania a prevencie prejavov extrémizmu, terorizmu a šírenia propagandy;
* Odborné podklady a materiály k realizácií komplexnej komunikačnej kampane v oblasti problematiky zameranej na prevenciu extrémizmu a imunizáciu spoločnosti pred vplyvom dezinformácií a propagandy. Zvyšovanie právneho povedomia o činoch súvisiacich s extrémizmom a terorizmom. Realizácia vzdelávacích platforiem v riešenej oblasti.